เปิดกู้กองทุนตั้งตัวต.ค.นี้
คณะกรรมการอุดมศึกษาคาดปลาย ต.ค.นี้ เริ่มเปิดให้กู้เงินกองทุนตั้งตัวได้
14 ส.ค. 2555

คณะกรรมการอุดมศึกษาคาดปลาย ต.ค.นี้ เริ่มเปิดให้กู้เงินกองทุนตั้งตัวได้ 
นพ.กำจร ตติยกวี รองเลขาธิการคณะกรรมการการอุดมศึกษา (กกอ.) เปิดเผยว่า อย่างเร็วที่สุดช่วงปลายเดือน ต.ค.นี้หรือต้นเดือน พ.ย.จะสามารถเปิดให้นิสิต นักศึกษา สมัครยื่นขอรับสนับสนุนเงินจากกองทุนตั้งตัวได้ ตามนโยบายรัฐบาลที่กำหนดทุนประเดิมไว้ 5,000 ล้านบาท
นพ.กำจร กล่าวว่า ผู้ที่จะเข้าร่วมโครงการได้ต้องเป็นนิสิตนักศึกษาระดับประกาศนียบัตรวิชาชีพชั้นสูง (ปวส.) หรือระดับอุดมศึกษา หรือเป็นผู้ที่สำเร็จการศึกษาระดับ ปวส. หรืออุดมศึกษามาแล้วไม่เกิน 5 ปี และต้องมีสัญชาติไทย โดยภายในเดือน ส.ค.นี้ จะมีการประชุมคณะกรรมการนโยบายกองทุนตั้งตัวได้ ซึ่งมีนายกรัฐมนตรีเป็นประธาน 
ทั้งนี้ เพื่อจัดตั้งคณะกรรมการบริหารกองทุนมากำหนดระเบียบและข้อบังคับต่างๆ ขณะเดียวกันทางสำนักงานคณะกรรมการการอุดมศึกษา (สกอ.) จะเร่งออกระเบียบการใช้งบประมาณ รวมถึงการจัดตั้งสำนักงานบริหารงานกองทุนภายใน 1-2 ปี 
“การทำธุรกิจนั้นนักศึกษาผู้ยื่นกู้ จะต้องมีเงินลงทุนของตัวเองส่วนหนึ่งด้วย เพื่อจะได้รับผิดชอบร่วมกัน โดยจะพิจารณาความสามารถในการชำระคืนเป็นตัวตั้ง แผนธุรกิจใครทำกำไรได้ก็จะได้เงิน ถ้าไม่ทำกำไรก็จะไม่ได้ เงินจากกองทุนนี้จะไม่สูญเปล่าแน่นอน” นพ.กำจร กล่าว